
Tárgy:
Javaslat az újonnan alakuló képviselőtestület munkájának informatikai támogatása céljából notebook-ok beszerzéséhez forrás biztosítására
Tisztelt Fővárosi Közgyűlés!

A Fővárosi Önkormányzat Szervezeti és Működési Szabályzatáról szóló 7/1992. (III.26.) Főv. Kgy. rendelet (a továbbiakban: SzMSz) 43. § f.) pontja szerint a képviselő „megbízatása idejére igénybe veheti a Főpolgármesteri Hivatal által térítésmentesen biztosított informatikai szolgáltatásokat, valamint a részére használatra térítésmentesen átadott Fővárosi Önkormányzat tulajdonát képező hordozható számítógépet, annak tartozékait és a működéséhez szükséges szoftvereket.”
A Főpolgármesteri Hivatal 2003-ban történt beszerzéssel valamennyi képviselő részére, illetve az ezt követően a Közgyűlés tagjává vált személyek esetében munkájuk támogatásához folyamatosan biztosította a fentiekben ismertetett hordozható számítógépet illetve szolgáltatásokat. A fővárosi képviselők a notebook-okat és a rajtuk futó szoftvereket a velük kötött megállapodások értelmében önkormányzati képviselői megbízatásuk megszűnéséig használhatták.

A Fővárosi Közgyűlés 2006. szeptember 7-i ülésén hozott határozatával azonban úgy döntött, hogy „felkéri a főpolgármestert, hogy készíttessen felmérést az esetleges vásárlási igényekről, és intézkedjen a jelentkező képviselők számára a számítógépek maradványértéken történő megvásárolhatóságáról”. E határozat, valamint a Tulajdonosi illetve Pénzügyi Bizottság döntése alapján a használt notebook-ok - az azokat használók vásárlási szándéka függvényében - a 2006. október 1. előtt mandátummal rendelkezett képviselők tulajdonába kerültek. Az ilyen módon korábban képviselői használatban volt eszközök túlnyomó többsége értékesítésre került.
A 2006. októberi önkormányzati választások eredményeképpen megalakult új Fővárosi Közgyűlés munkájának támogatásához azonban továbbra is szükséges a fentiekben meghatározott hordozható számítógép biztosítása. Mind az előterjesztések Testületi Információs Rendszeren keresztüli megtekintése, mind az Intranet és más hálózati szolgáltatások használata feltételezi, hogy a képviselők megfelelő informatikai eszközzel – korszerű hordozható számítógéppel és szoftverekkel – rendelkeznek. 
A fentiek következtében szükségessé vált az új testület számára biztosítandó hordozható számítógépek beszerzése, amely beszerzés forrását – amennyiben a T. Közgyűlés jelen előterjesztéssel egyetért - Budapest Főváros 2007. évi költségvetéséről szóló rendelete fogja tartalmazni.
A beruházás költsége:
A képviselői munka támogatása céljából a Fővárosi Közgyűlés tagjai részére biztosítandó számítástechnikai eszközök beszerzése az alábbi költségeket foglalja magában:

	Eszköz
	Mennyiség
	Becsült bruttó egységár (közbeszerzési díjjal)
	Bruttó összesen
	Kerekítve

	Hordozható számítógép OEM operációs rendszerrel, 96 hónap garanciával és egyéb tartozékokkal együtt
	70
	469 742
	32 881 940
	33 000 000

	Tartalék akkumulátor
	10
	30 600
	306 000
	1 000 000

	Mindösszesen
	
	500 342
	33 187 940
	34 000 000


A beruházás forrásának biztosítása érdekében a 8403 Önkormányzati fejlesztések Informatikai feladatok Számítástechnikai eszközök 2004-2012 feladat előirányzatának a fenti összeggel történő megemelése szükséges a 2007. évi költségvetés tervezésekor.

Kérem a Tisztelt Közgyűlést, hogy a jelen előterjesztést megtárgyalni, és a határozati javaslatot elfogadni szíveskedjék.

Határozati javaslat:

A Fővárosi Közgyűlés úgy dönt, hogy

a Fővárosi Közgyűlés tagjai részére új notebook-ok beszerzése érdekében Budapest Főváros Önkormányzata 2007. évi költségvetésében a „Számítástechnikai eszközök 2004-2012” feladaton 34,0 millió Ft többletelőirányzatot biztosít.
Felelős:



Főpolgármester

Határidő:


2007. költségvetés elfogadásakor
Határozathozatal módja:
minősített többség

Budapest, 2006. december       .
Dr. Tiba Zsolt
Budapest V., Városház u. 9-11. Levélcím: 1840 Budapest
Telefon: 327-1030 Fax: 117-4240 E-mail: tibazs@budapest.hu

